RO Jurnalul Oficial al Uniunii Europene C 141/22

Avizul Comitetului Regiunilor privind infrastructuri TIC pentru e-știință; o strategie europeană pentru cercetare-dezvoltare și inovare în domeniul tehnologiilor informației și comunicațiilor; o strategie pentru cercetare în domeniul tehnologiilor viitoare și emergente în Europa

2010/C 141/05

COMITETUL REGIUNILOR

— încurajează statele membre și Comisia Europeană să adopte toate măsurile necesare pentru ca autoritățile locale și regionale să fie pe deplin și în mod eficient implicate în gestionarea inițiativelor legate de SEC;

— consideră că proiectele TIC de anvergură europeană, de la stadiul de C&D până la stadiul de implementare sunt în măsură să producă beneficii socio-economice orașelor și regiunilor asociate;

— solicită Comisiei și guvernelor statelor membre să promoveze activ participarea autorităților locale și regionale la diversele etape ale proceselor C&D, precum și utilizarea inovațiilor TIC în sectorul public, în special prin promovarea celor mai bune practici la scară europeană și prin acordarea de consultanță și recomandări metodologice;

— insistă asupra importanței deosebite a sectorului serviciilor pentru exploatarea beneficiilor TIC, întrucât sectoare cum ar fi comerțul cu ridica și cu amănuntul, serviciile financiare și pentru întreprinderi se află printre cei mai importanți investitori în TIC.

Raportor: dl Liudvikas ŽUKAUSKAS (LT-PPE), Consiliul districtual municipal Skuodas

Documente de referință

COM(2009) 108 final

COM(2009) 116 final

COM(2009) 184 final

I. RECOMANDĂRI POLITICE

COMITETUL REGIUNILOR

1. subliniază că tehnologiile informației și comunicațiilor, care susțin bazele unei societăți informaționale deschise tuturor, ar trebui să răspundă necesităților tuturor cetățenilor, inclusiv ale celor expuși riscului de excluziune socială. În această privință, CoR a susținut dintotdeauna investițiile în cercetare la nivel local, regional, național și comunitar, pentru a asigura creșterea economică și înființarea de noi întreprinderi, și consideră că utilizarea TIC în inovare poate fi răspunsul la provocări economico-sociale majore;

2. încurajează statele membre și Comisia Europeană să adopte toate măsurile necesare pentru ca autoritățile locale și regionale să fie pe deplin și în mod eficient implicate în gestionarea inițiativelor legate de SEC. Importanța regiunilor în domeniul cercetării TIC este evidentă. Acestea reprezintă actori-cheie în elaborarea strategiilor regionale de cercetare și inovare. Regiunile guvernează adesea instituțiile de cercetare, dispun de universități și alte instituții de cercetare stabilite pe teritoriile lor și promovează crearea de medii inovatoare. De asemenea, numeroase guverne și administrații regionale au puteri legislative și dispun, prin urmare, de propriile lor bugete de cercetare alocate;

3. semnalează faptul că promovarea e-incluziunii, și anume a unei societăți informaționale incluzive și echitabile din punct de vedere regional și social, care utilizează TIC pentru sporirea competitivității și îmbunătățirea serviciilor publice, a fost definit de CoR ca obiectiv-cheie în cadrul Strategiei de la Lisabona reînnoite a UE;

4. subliniază că autoritățile locale și regionale se află printre principalii destinatari ai propunerilor inițiativei i2010 privind e-incluziunea și pot reprezenta forțe motrice esențiale pentru punerea sa în aplicare. E-incluziunea la nivel local și regional pot ridica nivelul de viață al cetățenilor și pot stimula activitatea economică în societate, promovând în același timp servicii publice regionale personalizate și mai eficiente, precum și întreprinderi la nivel local. De aceea, autoritățile locale și regionale trebuie să contribuie la implicarea tuturor generațiilor ale societății în inițiativele TIC menite să le îmbunătățească și să le ușureze viața. Regiunile și orașele au la dispoziție mai multe mijloace pentru a asigura deplina exploatare a acestui potențial;

O strategie pentru cercetare-dezvoltare și inovare în domeniul tehnologiilor informației și ale comunicațiilor: este momentul să ridicăm ștacheta - COM(2009) 116 final

5. salută faptul că în această comunicare statele membre și regiunile sunt recunoscute ca fiind principalii promotori ai unei cooperări mai strânse între utilizatorii și producătorii de inovații în domeniul TIC în cadrul diverselor servicii guvernamentale și administrative, ceea ce ar putea conduce la foi de parcurs comune privind necesitățile în materie de servicii publice la care ar putea răspunde TIC (1). CoR și-a exprimat deja opinia (2) potrivit căreia autoritățile locale și regionale ar trebui să participe la un vast efort de cooperare pentru îmbunătățirea interoperabilității administrațiilor publice și a eficienței prestării de servicii publice;

6. susține concluzia Comisiei potrivit căreia succesul eforturilor depuse pentru facilitarea emergenței de piețe pentru inovare, precum și pentru atingerea interoperabilității și standardelor comune depinde de sprijinul continuu și de participarea autorităților naționale, locale și regionale și aceste eforturi trebuie să fie completate de acțiuni la nivel local și regional (3);

7. salută intenția Comisiei de a simplifica procedurile și de a reduce sarcina administrativă pentru a stimula companiile inovatoare, și în special IMM-urile locale, să participe la acțiunile la nivel local, național și comunitar;

8. consideră că proiectele TIC de anvergură europeană, de la stadiul de C&D până la stadiul de implementare sunt în măsură să producă beneficii socio-economice orașelor și regiunilor asociate. CoR a subliniat deja faptul că TIC joacă un rol important în punerea în aplicare a Strategiei pentru dezvoltare durabilă a UE;

9. pledează pentru exploatarea deplină a întregului potențial european de dezvoltare a serviciilor TIC în sectoarele public și privat și, prin urmare, pentru ca TIC să fie utilizate pentru îmbunătățirea serviciilor autorităților locale și regionale în domenii cum ar fi: sănătatea, educația, crearea de locuri de muncă, ordinea publică, securitatea și serviciile sociale. Parteneriatele public-privat susținute de UE dintre autoritățile locale și regionale și IMM-urile creatoare de TIC în domeniul serviciilor publice de TIC pot reprezenta o bază ideală pentru dezvoltarea competențelor și cunoștințelor la nivel local în întreaga UE;

10. semnalează că autoritățile locale și regionale pot juca și joacă un rol de frunte în utilizarea TIC pentru sporirea eficienței energetice, iar regiunile joacă un rol de lider în identificarea posibilităților locale în domeniul TIC, împărtășind celor mai bune practici tehnologice, pentru identificarea partenerilor de proiecte și pentru asigurarea finanțării;

11. solicită Comisiei și guvernelor statelor membre să promoveze activ participarea autorităților locale și regionale la diversele etape ale proceselor C&D, precum și utilizarea inovațiilor TIC în sectorul public, în special prin promovarea celor mai bune practici la scară europeană și prin acordarea de consultanță și recomandări metodologice;

12. insistă asupra importanței deosebite a sectorului serviciilor pentru exploatarea beneficiilor TIC, întrucât sectoare cum ar fi comerțul cu ridica și cu amănuntul, serviciile financiare și pentru întreprinderi se află printre cei mai importanți investitori în TIC (4);

13. observă că TIC au apărut în ultimul deceniu ca o tehnologie-cheie cu potențial de a transforma activitatea economică și socială, contribuind la creșterea durabilă și la dezvoltarea competitivă. Cu toate acestea, politicile menite să susțină TIC nu vor conduce singure la îmbunătățirea performanței economice (5) și nu pot fi realizate fără o susținere și o participare activă din partea autorităților locale și regionale;

14. subliniază că este necesar ca partenerii sociali, autoritățile locale și regionale și guvernele să lucreze împreună pentru a intra într-un „cerc virtuos” al îmbunătățirii calificării resurselor umane, al schimbărilor organizaționale, al TIC și al productivității și pentru ca TIC să fie dezvoltate și utilizate în mod eficient. Politicile menite să sporească cunoștințele elementare în materie de TIC, dobândirea de competențe de înaltă calitate în domeniul TIC, promovarea învățării pe tot parcursul vieții în materie de TIC și îmbunătățirea competențelor de gestionare și de punere în rețea necesare pentru o utilizare eficientă a TIC sunt extrem de importante (6) și fac parte din competențele esențiale ale autorităților locale și regionale;

15. împărtășește întrutotul opinia potrivit căreia mobilitatea cercetătorilor este principalul factor care face cariera în cercetare în domeniul TIC mai eficientă și, de cele mai multe ori, mai atractivă și subliniază că: — trebuie promovat în societate, în special în rândul tinerilor, interesul pentru cercetare și inovare; statele membre ar trebui să încerce să-și adapteze programele naționale de învățământ astfel încât elevii să se familiarizeze încă de la începutul școlarizării cu potențialul TIC în domeniul științei și al cercetării; autoritățile locale și regionale ar trebui, în calitate de nivel de guvernanță direct responsabil de organizarea educației, să fie o parte integrantă a acestui proces, ceea ce ar permite conjugarea expertizei locale cu măsurile de sprijin comunitare din acest domeniu. Comisia ar trebui să găsească o posibilitate de dezvoltare corespunzătoare a acestui mecanism de sprijin;

16. subliniază că este, de asemenea, necesar să se atragă oameni de știință de înalt nivel din țările terțe și, de aceea, accentuează importanța programelor de mobilitate ale UE, precum programul Marie Curie, salutând totodată măsurile luate în anumite regiuni pentru a sprijini întoarcerea în țară a oamenilor de știință (7);

17. reamintește concluziile grupului de experți SEC (8) privind importanța crescândă a actorilor naționali și regionali la elaborarea de noi inițiative europene de amploare, cum ar fi ERA-NETs, Eurostars, Institutul European de Inovare și Tehnologie sau inițiativele „Joint Technology and Cluster”;

18. recomandă ca toți actorii, UE, statele membre și regiunile să examineze toate mijloacele posibile de creare a sinergiilor între politicile și instrumentele de cooperare existente și de creare a mecanismelor care să permită sprijinirea deplină a cercetării în domeniul TIC prin intermediul programelor de coordonare deja existente (9). În mod concret, așa cum CoR a arătat în avize anterioare (10), solicită utilizarea coordonată a PC7, a fondurilor structurale și a programului pentru competitivitate și inovare, întrucât este esențială pentru competitivitatea UE și sinergiile reciproce între politicile de coeziune, cercetare, educație superioară și inovare la nivel național și regional;

19. ar dori să sublinieze că coordonarea principalelor instrumente comunitare, cum ar fi PC7, fondurile structurale și Programul pentru competitivitate și inovare, nu reprezintă doar o simplă chestiune de intenții politice, ci și o provocare în termeni de coerență politică. Asigurarea coerenței politice în cazul unor programe pe mai multe niveluri și implicând mai mulți parteneri necesită existența unui sistem eficient de guvernanță pe mai multe niveluri (11);

20. scoate în evidență importanța pentru regiuni a utilizării optime a coordonării instrumentelor celui de-al 7-lea Program-cadru, pentru a orienta sistemele acestora de cercetare și inovare către excelență și obținerea unui nivel de competitivitate necesar la nivel european sau internațional. Aceasta include îmbunătățirea rețelelor regionale dintre institutele de cercetare, universități, IMM-uri și alți actori implicați, prin crearea de clustere, platforme și poli tehnologici regionali, precum și facilitarea contactului dintre aceste rețele și proiectele și programele europene de colaborare în domeniul cercetării și inovării, cum ar fi ERA-Net și platformele tehnologice europene (12);

21. salută mai marea recunoaștere meritelor autorităților locale în susținerea cercetării în domeniul TIC. Regiunile și orașele pot facilita pătrunderea pe piață de noi produse și pot stimula cercetarea și inovarea prin intermediul procedurilor de achiziții precomerciale.

22. subliniază că autoritățile locale și regionale pot stimula cererea de noi soluții bazate pe TIC și, prin urmare, pot crea piețe noi pentru sectorul european al cercetării. De asemenea, regiunile și orașele își pot ajusta investițiile în C&D pentru a sprijini anumite sectoare cu un impact ridicat, orientând aceste eforturi către industria și clusterele locale, contribuind în acest fel la abordarea problemei recesiunii economice și a lipsei de investiții în C&D;

23. subliniază lipsa generală de coordonare a eforturilor în anumite sectoare, cum ar fi educația, inovarea, cercetarea, investițiile și comercializarea soluțiilor bazate pe TIC inovatoare. În acest sens, conceptul de inovare orientată către utilizator poate constitui un instrument esențial de îmbunătățire, acesta fiind utilizat în tot mai multe regiuni și orașe ale Europei, dovedindu-se a fi o forță motrice centrală a investițiilor în C&D și a pătrunderii pe piață a noilor inovări. De aceea, Comitetul pledează în favoarea acordării unui rol mai important acestui concept în comunicarea Comisiei Europene;

24. subliniază importanța stabilirii unei relații strânse între C&D și practicile industriale și, prin urmare, solicită statelor membre și Comisiei să nu precupețească niciun efort în vederea promovării unei transpuneri rapide a cercetării în practicile comerciale și publice de zi cu zi;

Deplasarea frontierelor TIC – o strategie pentru cercetare în domeniul tehnologiilor viitoare și emergente în Europa - COM(2009) 184 final

25. subliniază că procesul de creștere a potențialului de cercetare și inovare, pentru deplasarea frontierelor TIC, poate avea succes doar prin implicarea orașelor și a autorităților regionale. Având în vedere proximitatea lor fizică, acestea constituie principalii catalizatori de cunoaștere și inovare în Europa. Un număr din ce în ce mai mare de regiuni europene plasează cercetarea și inovarea printre prioritățile absolute ale finanțării din fonduri publice (13);

26. arată că, în cadrul politicilor lor de cercetare, prin condiții-cadru de sprijin structural, legislativ și de programare, regiunile contribuie substanțial la crearea unei valori adăugate europene în domeniul cercetării și la crearea unui Spațiu European de Cercetare viabil (14);

27. subliniază că apar continuu noi inițiative în materie de strategie, punere în rețea și clustere, în vreme ce modalitățile de sprijinire a acestora evoluează la rândul lor pentru crearea de „noduri” de anvergură mondială pentru a relaționa lanțuri de inovare globale. În acest context, conectarea și cooperarea între regiuni atât în interiorul unei țări cât și de la o țară la alta capătă tot mai multă importanță (15);

28. atrage atenția asupra importanței majore a orașelor și regiunilor în dezvoltarea unui mediu inovator, prin politici regionale de inovare, centre tehnologice, incubatoare de afaceri, parcuri științifice și fonduri cu capital de risc (16);

29. întâmpină cu satisfacție strategia propusă de Comisie de definire și lansare a două sau trei noi inițiative în domeniul cercetării FET, care să fie emblematice și îndrăznețe și care să direcționeze eforturile pluridisciplinare și de mai mare anvergură ale comunității de cercetători către progrese fundamentale în domeniul TIC;

30. recunoaște că programarea comună, bine structurată și administrată, poate deveni un mecanism cel puțin la fel de important ca programul-cadrul al UE, în ceea ce privește promovarea cercetării FET. Pentru a exploata pe deplin acest potențial, CoR ar dori să atragă atenția asupra necesității crescânde de a coordona mai bine finanțarea publică și privată (17);

31. subliniază că UE și statele membre ar trebui să exploateze toate posibilitățile de sporire a eficienței și a sinergiilor dintre setul de instrumente politice transnaționale și mecanismele de colaborare existente, adaptându-le la Spațiul European de Cercetare (18);

32. reamintește că programul ERA-Nets privind coordonarea programelor de cercetare regionale și europene – și-a dovedit valoarea și ar trebui dezvoltat în continuare (19), succesul acestuia datorându-se includerii unui evantai larg de părți interesate, inclusiv autoritățile locale și regionale;

33. solicită depunerea unor mai mari eforturi pentru deschiderea și transparența platformelor tehnologice europene, pentru garantarea participării altor părți interesate, în afară de întreprinderi și comunitățile de cercetare, cum ar fi autoritățile locale și regionale, organizațiile societății civile și IMM-urile (20);

Infrastructuri TIC pentru e-știință - COM(2009) 108 final

34. consideră că regiunile și autoritățile locale joacă un rol esențial în Spațiul European de Cercetare (SEC), prin faptul că reprezintă interesele de la nivel local, aduc politica la nivelul cetățenilor și sunt situate mai aproape de preocupările părților care intervin în această politică. De aceea, Comitetul consideră că regiunile trebuie să joace un rol strategic în inițiativele ce vizează consolidarea și extinderea SEC, în special în acele inițiative referitoare la crearea de organisme de cercetare solide în medii inovatoare și la activitățile de colaborare și cooperare pe teme de cercetare (21);

35. reiterează propunerile CoR către Comisie și statele membre de a sprijini autoritățile locale și regionale în ceea ce privește accesul, construirea și punerea în practică a unor infrastructuri moderne de cercetare: — sporirea rolului regiunilor și al autorităților locale în dezvoltarea foii de parcurs a Forumului strategic european pentru infrastructuri de cercetare (European Strategy Forum for Research Infrastructure - ESFRI) (22) și, în special, în stabilirea priorităților în cadrul celor 35 de proiecte-cheie de interes european deja aprobate; — luarea în considerare a rolului regiunilor și autorităților locale, precum și a implicării acestora în ERI; și — garantarea implicării reale a autorităților locale și regionale în administrarea eficientă a infrastructurilor europene de cercetare (23);

36. subliniază importanța autorităților locale și regionale în promovarea programelor de cercetare comune, inclusiv a celor care implică țările terțe, întrucât acestea se află în contact direct cu situația specifică locală din știință, tehnologie și dezvoltare economică, prin urmare știu când este necesară cooperarea în domenii de importanță strategică (24);

37. consideră că problema punerii în practică și a finanțării foii de parcurs, care include în prezent 35 de proiecte-cheie de interes european ce urmează a fi realizate în următorii 10-20 de ani (25), reprezintă o etapă importantă în crearea unui Spațiu european de cercetare;

38. pledează în favoarea acordării unei importanțe speciale criteriului excelenței la punerea în practică a foii de parcurs și solicită noilor state membre să se implice într-o măsură mai mare în această inițiativă (26);

39. susține recomandările grupului de experți SEC (27), potrivit cărora ESFRI ar trebui să își îmbunătățească metodologia de evaluare a infrastructurilor de cercetare paneuropeană, în special în ceea ce privește transparența procedurilor și implicarea părților interesate corespunzătoare;

40. semnalează că este necesar ca autoritățile locale și regionale să fie implicate pe deplin în punerea în aplicare și revizuirea foii de parcurs ESFRI, în special în ceea ce privește stabilirea priorităților proiectelor și coordonarea dintre foaia de parcurs ESFRI și alte activități similare la nivel național și regional, integrând instalații atât fizice cât și virtuale;

41. subliniază necesitatea ca un număr cât mai mare de persoane să fie informate asupra oportunităților oferite de e-știință, prin crearea și promovarea de baze de date publice cu cele mai bune practici din e-știință, exemple și soluții de succes disponibile, asigurându-se în același timp disponibilitatea informației pertinente în toate limbile oficiale ale UE.

Bruxelles, 3 decembrie 2009. Președintele Comitetului Regiunilor Luc VAN DEN BRANDE

(1) COM(2009) 116 final.

(2) CdR 10/2009 fin.

(3) COM(2009) 116 final.

(4) The Economic Impact of ICT Measurement, Evidence and Implications (Impactul economic al TIC: evaluare, dovezi și implicații) http://browse.oecdbookshop.org/oecd/pdfs/browseit/9204051E.PDF

(5) The Economic Impact of ICT Measurement, Evidence and Implications (Impactul economic al TIC: evaluare, dovezi și implicații) http://browse.oecdbookshop.org/oecd/pdfs/browseit/9204051E.PDF

(6) The Economic Impact of ICT Measurement, Evidence and Implications (Impactul economic al TIC: evaluare, dovezi și implicații) http://browse.oecdbookshop.org/oecd/pdfs/browseit/9204051E.PDF

(7) CdR 83/2007 fin.

(8) Raportul grupului de experți SEC „Opening to the world: International Cooperation in Science and Technology” (Deschiderea către lume: cooperarea internațională în știință și tehnologie).

(9) CdR 283/2008 fin.

(10) CdR 263/2007 fin.

(11) CdR 263/2007 fin.

(12) CdR 263/2007 fin.

(13) CdR 263/2007 fin.

(14) CdR 83/2007 fin.

(15) OECD Science, Technology and Industry Outlook 2008 – Highlights (Știință tehnologie și industrie: perspectiva OCDE 2008).

(16) CdR 83/2007 fin.

(17) CdR 83/2007 fin.

(18) Raportul grupului de experți „Optimizarea programelor și priorităților de cercetare”, a se vedea anexa.

(19) CdR 83/2007 fin.

(20) Comisia Europeană, martie 2007, al treilea Raport de evaluare a platformelor tehnologice europene, capitolul 4.1.

(21) CdR 283/2008 fin.

(22) Forumul strategic european pentru infrastructuri de cercetare (European Strategy Forum on Research Infrastructure); http://cordis.europa.eu/esfri/home.html

(23) CdR 283/2008 fin.

(24) CdR 283/2008 fin.

(25) http://www.riportal.eu

(26) CdR 263/2007 fin; CdR 83/2007 fin.

(27) Raportul grupului de experți ai SEC, „Developing World-class Research Infrastructures for the ERA” („Dezvoltarea de infrastructuri de cercetare de înaltă calitate pentru Spațiul european de cercetare”).